เตือนประชาชนอย่าหลงเชื่อข่าวปลอม กรณีถูกลอตเตอรี่ต้องขึ้นรางวัลที่กองสลากเท่านั้น และเสียภาษี 5%
นางสาวนพวรรณ หัวใจมั่น โฆษกกระทรวงดิจิทัลเพื่อเศรษฐกิจและสังคม ฝ่ายการเมือง กล่าวว่า ตามที่มีการเผยแพร่ข้อความผ่านโซเชียลมีเดียเกี่ยวกับประเด็นถูกลอตเตอรี่ต้องขึ้นรางวัลที่กองสลากเท่านั้น และเสียภาษีร้อยละ 5 นั้น ศูนย์ต่อต้านข่าวปลอมได้ตรวจสอบข้อเท็จจริง จากสำนักงานสลากกินแบ่งรัฐบาล กระทรวงการคลัง พบว่า ข้อมูลที่มีการเผยแพร่เป็นข้อมูลเท็จ โดยผู้ที่ถูกรางวัลสามารถขอรับเงินรางวัลได้ที่ สำนักงานสลากกินแบ่งรัฐบาล และธนาคารเพื่อการเกษตรและสหกรณ์การเกษตร ธนาคารออมสิน และธนาคารกรุงไทย ทุกสาขาทั่วประเทศ ขณะที่การขึ้นเงินรางวัลที่สำนักงานสลากกินแบ่งรัฐบาล กรณีเป็นสลากกินแบ่งรัฐบาลต้องชำระค่าอากรแสตมป์ในอัตรา 1 บาท ของเงินรางวัลทุก 200 บาท หรือเศษของ 200 บาท หากเป็นสลากการกุศล ต้องชำระภาษีเงินได้หัก ณ ที่จ่ายในอัตราร้อยละ 1 ของเงินรางวัล กรณีไปขึ้นเงินรางวัลที่ธนาคาร สามารถขึ้นเงินรางวัลงวดปัจจุบันได้ทุกรางวัล ยกเว้นรางวัลที่ 1 ซึ่งธนาคารจะเรียกเก็บค่าธรรมเนียมการให้บริการจากผู้ขอรับเงินรางวัลในอัตราร้อยละ 1 ของมูลค่ารางวัล จึงขอให้ประชาชนอย่าหลงเชื่อและไม่ส่งตอข้อมูลที่เป็นเท็จดังกล่าว สอบถามรายละเอียดเพิ่มเติมได้ที่ โทรศัพท์ 02-5289999 หรือแจ้งการพบข่าวปลอมผ่านช่องทางต่างๆ ของศูนย์ต่อต้านข่าวปลอม และสายด่วน GCC 1111 ต่อ 87